Source: https://www.riigiteataja.ee/kohtulahendite_liigitus.html?jaotus=juur.206106665.206110359.206110390.206110392&kokkuvotted=false&jaotusedVaikimisiAvatud=
Timestamp: 2020-02-22 14:03:58+00:00
Document Index: 3343599

Matched Legal Cases: ['Riigikohus ', '§ 5', '§ 4', '§ 5', '§ 5', '§ 4', '§ 5', '§ 5', '§ 5', '§ 28', '§ 5', 'Riigikohus ', 'Riigikohus ', 'Riigikohus ', '§ 5', 'Riigikohus ', '§ 21', '§ 3', 'Riigikohus ', 'Kohus ', 'Riigikohus ', 'Riigikohus ']

mitteeluruumide erastamine
3-3-1-13-08 Riigikohus 06.05.2008
EES § 5 lg 1 p 1
EES § 4 lg 1
EES § 5 lg 1 p 3
EES § 5 lg 1 p 3 annab koos vabastamiskohustusega eluruumi ostmise eesõiguse selgesõnaliselt üksnes üürnikule. Nimetatud eesmärk ilmneb ka võrdlusest Eluruumide erastamise seaduse teiste sätetega, näiteks EES § 4 lg 1 ja § 5 lg 1 p 1. Vastavalt sellele, et EES § 5 lg 1 p 3 alusel on eluruumi ostmise eesõigus esimese eelistusena üksnes üürnikul, tekib kohustus eluruum EES § 5 lg 1 p 3 alusel vabastada samuti vaid juhtumil, kui eluruumi ostueesõiguse on realiseerinud üürnik.
1997. aastal kehtinud Elamuseaduse § 28 lg 1 järgi kohustus üürilepingu järgi eluruumi üürile andja andma teise isiku (üürniku) kasutusse eluruumi selles elamiseks kokkulepitud tähtaja jooksul ja tingimustel, üürnik aga kohustus kasutama üüritud eluruumi vastavalt selle otstarbele ja maksma üüri. Elamuseaduse §-d 35-36 reguleerisid üürniku perekonnaliikmete majutamist ning perekonnaliikmete õigusi ja kohustusi. eelöeldust tulenevalt ei ole õige pidada iga tagastatud eluruumis elavat isikut selle eluruumi üürnikuks EES § 5 lg 1 p 3 mõttes.
3-3-1-53-02 Riigikohus 08.11.2002
Eluruumide erastamise läbiviimine on erastamise kohustatud subjektile seadusega pandud kohustus, mitte valikuvõimalus erastamise läbiviimise ja mitteläbiviimise vahel. Tulenevalt erastamise läbiviimise kohustuslikust iseloomust peab kohustatud subjekt tegema kõik endast oleneva, et talle seadusega pandud avalik-õiguslik kohustus saaks täidetud. Eluruumide erastamisega viivitamine või erastamise mitteläbiviimine rikub eluruumi erastamise õigustatud subjektid õigusi.
Tulenevalt EES §-st 3 lg 1 (21. juulist 1995 - 20. jaanuarini 1996 kehtinud redaktsioonis), EES §-st 3 lg 11 (alates 20. jaanuarist 1996 kehtivas redaktsioonis) ning KaasES §-st 2 lg 4 on eluruumide erastamise kohustatud subjektile pandud kohustus otsida võimalust elamu teiste kaasomanikega elamu reaalosadeks jagamise kokkuleppe sõlmimiseks.
3-3-1-1-02 Riigikohus 23.01.2002
3-3-1-34-01 Riigikohus 05.06.2001
Kaasomandis oleva elamu mõttelise osa erastamise seaduse § 5 lg. 4 sätestab, et ainult siis, kui erastamise objekti üht osa taotleb mitu esimest eelistust omavat isikut, korraldatakse selle osa erastamiseks avalduse esitanud isikute vahel enampakkumine Vabariigi Valitsuse kehtestatud korras. Ka Vabariigi Valitsuse 1. juuli 1997. a. määrusega nr. 129 kinnitatud Kaasomandis oleva elamu mõttelise osa erastamiseks korraldatava enampakkumise korra punkt 4 näeb ette, et kui üht erastamise objekti osa taotleb mitu esimest eelistust omavat isikut, korraldatakse enampakkumine ainult selle osa erastamiseks avalduse esitanud isikute vahel.
3-3-1-23-01 Riigikohus 15.05.2001
Eluruumi vallasasjana omaval isikul on õigus saada Eluruumide erastamise seaduse § 21' alusel korteriomandi omanikuks. Võimalust erastada eluruumi mõjutab elamu aluse maa õiguslik staatus. Kinnisomandisse kuuluv ehitis ei saa olla erastamise objektiks Eluruumide erastamise seaduse § 3 lg 1 mõttes.
3-3-1-7-01 Riigikohus 20.03.2001
Vastavalt Eluruumide erastamise seaduse §-le 12 lg 6 saab tunnistada eluruumi erastamise õigusest loobunuks sellise isiku, kes hoiab kõrvale eluruumi ostu-müügilepingu sõlmimisest. Kohus peab hindama, kas eluruumi erastamiseks avalduse esitanud isiku kirja puhul, millega ta on informeerinud eluruume haldavat munitsipaalettevõtet oma postiaadressist, on tegemist eluruumi erastamise kohustatud subjekti teavitamisega isiku asukoha muutusest.
III-3/1-33/95 Riigikohus 27.10.1995
Järeldus, et vaidlus selle üle, kas isik on eluruumi erastamise õigustatud subjekt, kuulub lahendamisele tsiviilkohtumenetluse korras, ei ole kooskõlas TsKS §-ga 1.
III-3/1-29/95 Riigikohus 27.10.1995
Erinevalt erastatava eluruumi ostu-müügi lepingu sõlmimisest ei ole eluruumi erastamise avalduse esitamine tsiviilõiguslik tehing. Üürniku õigus esitada eluruumi erastamise avaldus on avalik-õiguslik subjektiivne õigus, mille iseseisva teostamise võimet seadus ei seosta täisealisusega.
Kui isik on asjas haldusteovõimeline, siis on ta samas asjas teovõimeline ka halduskohtumenetluses.